**Cena Slovenskej rektorskej konferencie za umenie v roku 2012**

Slovenská rektorská konferencia, s cieľom prispieť k zviditeľneniu umeleckej činnosti vykonávanej na vysokých školách v SR a propagácii takejto činnosti, zriadila 10.9.2012 „Cenu Slovenskej rektorskej konferencie za umenie". Cena má byť udeľovaná počas Týždňa vedy a techniky na Slovensku študentovi alebo absolventovi vysokoškolského štúdia, ktorý je autorom alebo kolektívu autorov, za mimoriadne hodnotené a verejne prístupné umelecké dielo alebo umelecký výkon nadnárodného významu.

Cenu za umenie v roku 2012 získal Bc. Pavol Bršlík, študent Akadémie umení v Banskej Bystrici. Bc. Pavol Bršlík bol ocenený za umelecký výkon a bakalársku prácu *"Tenorové árie v Mozartových operách so zameraním na postavy Dona Ottavia a Tamina"* nadnárodného významu, ktoré boli realizované počas bakalárskeho štúdia v študijnom odbore 2.2.3 Hudobné umenie v akademickom roku 2011/12 na Akadémií umení v Banskej Bystrici.

Bc. Pavol Bršlík je v súčasnosti študentom magisterského štúdia na Akadémii umení v Banskej Bystrici. Narodil sa r. 1979 v Kysuckom Novom Meste. Vyštudoval Konzervatórium v Žiline u Františka Livora a Emílie Sadloňovej. Začal študovať u Magdalény Blahušiakovej na Vysokej škole múzických umení v Bratislave. Neskôr sa prihlásil na Akadémiu umení v Banskej Bystrici. Absolvoval majstrovské kurzy u Mady Mesplé, Yvonne Mintonovej, Wiliama Matteuzziho, Andreja Kucharského a Petra Dvorského. Pôsobí na operných scénach v Berlíne, Zürichu, ale aj v Slovenskom národnom divadle v Bratislave, hosťoval okrem iného aj v Metropolitnej opere v New Yorku, Kráľovskej opere Covent Garden v Londýne. Tenorista Pavol Bršlík patrí k najvýraznejším predstaviteľom mladej speváckej generácie na medzinárodnej opernej scéne.

Bc. Pavol Bršlík sa o svojom ocenení vyjadril *„Veľmi si tú cenu vážim, aj tým, že som ako prvý umelec získal toto ocenenie a tým aj moja škola Akadémia umení v Banskej Bystrici a moja pani profesorka Hudecová, ktorým tiež ďakujem, že sa o to pričinili.“*

Videonahrávka a ďalšie informácie sú dostupná na webovom sídle SRK <http://www.srk.sk/sk/projekty/cenasrkumenie>.

Bratislava 19.11.2012